**Stamvegen styrkar stillinga som sikraste og beste fjellovergang**

**I løpet av 2017 blir stamvegen over Filefjell ferdig. Den opne traseen blir asfaltert i sommar, og tunellen frå Tyinkrysset forbi Nystova blir opna neste sommar. Dette gjer at E16 held stillinga som den sikraste og beste fjellovergangen mellom aust og vest.**

Dette kom fram under årsmøtet i Stamvegutvalget som vart halde på Filefjellstuene 1. april. Her møttest representantar frå Hole i aust til Vaksdal i vest, for å drøfte strategiar for å få ferdigstilt E16 mellom landsdelane. – Det viktigaste no er å fullføre eit godt påbegynt arbeid. Gjer E16 ferdig med gul stripe, oppfordra blant andre Nils T. Bjørke, leiar i samferdsleutvalet i Hordaland.

**Hovudbodskap**

Hovuddelen av møtet gjekk med til å drøfte innspel til den framlagte NTPen. Forslaga som årsmøtet skulle ta stilling til var skissert i fire punkt:

* Ein støttar dei føreslåtte hovudmål og etappemål
* Dei økonomiske rammene må aukast med minst 60%
* Ein større del av totalramma må gå til riksvegvegprosjekt og skredsikring
* ”Nettonytte per budsjettkrone” må supplerast med andre  prioriteringskriterium/argument.

Drøftinga synte nokre nyansar i forståinga av dei enkelte punkt. Arbeidsutvalet fekk i oppdrag å finne fram til formuleringar som dei fleste kunne einast om. Høyringsfristen er 1. juli.

Det var elles brei einigheit om å prioritere dei bynære strekningane Skaret-Hønefoss og Bergen-Voss. I tillegg var det semje om å prioritere følgjande strekningar i fyrste del av planperioden: Fagernes-Hande, Kvamskleive (rassikring), Ljøsne-Tønjum, Nærøydalstunnellen og Oppheim-Voss.

**Status**

Status for dei enkelte strekningane vart også presentert. Per K. Berger frå Hole poengterte at det var viktig å få på plass koplinga mellom Hensmoen og Eggemoen. Han viste dessutan fram dei ulike planforslaga for jernbane og veg over Kroksundet ved Sundvollen. Vidar Eltun la fram status for Valdres. Viktigast her var å få inn att vegstrekninga Fagernes S – Hande som hadde falle heilt ut av NTP. For Indre Sogn la Jan Geir Solheim vekt på at ei løysing for Nærøydalen var viktigast no, deretter Ljøsne – Tønjum. Sogndalordførar Jarle Aarvoll tala varmt for koplinga mot riksveg 5 med bru over Sognefjorden ved Fodnes – Mannheller. Eirik Haga avslutta med å fortelja om god framdrift på strekninga Voss-Vaksdal-Bergen.

Frå Statens vegvesen orienterte prosjektleiar Kjell Kvåle om NTP og aust-vest problematikken. Han var overraska over at kost/nytte er så sterkt vektlagt av den nye regjeringa. – Det er fyrste gong dette har kome inn som eit så viktig kriterium, sa han, og la til at ein nesten ikkje finn vegprosjekt som har lønt seg over ein 40-års periode. – Det er i så fall vegprosjekt ved tett busette stader/byar. Me meiner at samfunnssikkerheit og beredskap også må vektleggjast, sa han. Eit anna punkt Kvåle var oppteken av, var å fullføre heile vegstrekninga når eit vegarbeid var starta.

**Befaring**

Stamvegutvalget har vanlegvis hatt ei synfaring langs E16 kvart fjerde år slik at nye politikarar skal bli kjent med både vegen og kvarandre. Årsmøtet samla seg om å gjennomføre ei slik synfaring 1. og 2. september.

**Konstituering**

Vidar Eltun held fram som leiar for Stamvegutvalget, medan Nils T. Bjørke blir ny nestleiar. I arbeidsutvalet kjem også Even Aleksander Hagen inn som ny. Arne Bang som har hatt sekretariatsfunksjonen sidan starten i 1984, vart takka for innsatsen med blomster.